**Am crescut?**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am crescut? Suntem oameni maturi?

Câte mii de nuanțe putrezesc o culoare...

Dragi și ridicole, departe sunt zilele

Când lumea o-mpărțeam în buni și răi.

Am devenit puternici scăldându-ne-n derută

Precum în apa Stixului Ahil,

Dar de călcâiul vulnerabil încă

Atârnă soarta universului întreg.

E totul grav. Și înțelegem totul.

De-acum va trece timpul neschimbat.

Ne dă de gol adolescenți doar lipsa

Înțeleptei spaime de moarte.